Dronkbestuur grootste oortreding in Jhb. | Netwerk24
19 Desember 2018 07:19
“Die grootse oortreding is die bestuur van ’n motorvoertuig onder die invloed van alkohol,” het sers. Tessa Adams, metropolisiewoordvoerder, Dinsdag gesê. “Net in November het die metropolisie meer as 800 mense weens dronkbestuur in hegtenis geneem. Sulke gedrag kan nie ongestraf gelaat word nie omdat dit dan na roekelose bestuur oorgaan wat onskuldige mense se lewens in gevaar stel,” het Adams gesê.
Om onder die invloed van alkohol te bestuur, die besit van ’n gesteelde voertuig en die besit of handel in dwelmmiddels is die drie grootste misdade in die groter Johannesburgse gebied.
Volgens Adams het die metropolisie in November oor die 500 operasies van stapel gestuur waartydens 100 mense op verskillende aanklagte in hegtenis geneem is.
Dié inhegtenisnemings sluit in 50 mense wat weens alkoholmisbruik in ’n openbaar aangekeer is. ’n Totaal van 22 motorvoertuie is onpadwaardig verklaar terwyl klopjagte op 28 geboue uitgevoer is wat onwettig bewoon word. Tydens dié klopjagte is 40 mense sonder die wetlike dokumente in hegtenis geneem.
Die metropolisie het ook 121 gesteelde of gekaapte motorvoertuie en 16 gesteelde vuurwapens teruggevind. “In November is daar 166 000 kennisgewings weens verkeersoortredings aan mense uitgestuur. Die JMPD het ook in samewerking met die polisie op vervalste goedere ter waarde van R78 miljoen beslag gelê,” het Adams gesê.
Inwoners van Johannesburg word aangeraai om die volgende nommers te skakel:
* Antikorrupsie-kontaknommer: 0800 203 712
* JMPD-0noodnommer: 011 375 5911 of 011 758 9620
* Onwettige storting: 082 779 1361 (stuur ’n WhatsApp of sms met duidelike foto’s)
Meer oor: Dronkbestuur | Misdaadstatistieke | Metropolisie | Johannesburg
'Dronkryer' vas nadat 2 in botsing sterf